ราคาน้ำมันดิบ WTI วานนี้พุ่งแรง 3.80%โบรกฯ แนะเก็บ 8 หุ้นพลังงาน-ปิโตรฯ
บล.ซีไอเอ็มบี (ประเทศไทย) แนะนำซื้อเก็งกำไรหุ้นกลุ่มพลังงานและปิโตรเคมี หลังจากที่เมื่อวานนี้ราคาน้ำมันดิบ WTI พุ่งขึ้นแรงถึง 3.80% ได้แรงหนุนจากรายงานที่ว่าบริษัทกลั่นน้ำมันในสหรัฐได้ชะลอการผลิตน้ำมันลงในช่วงเดือนก.ย.-ต.ค. เพื่อซ่อมบำรุงโรงกลั่น
4 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (4 พ.ย.) แนะนำซื้อเก็งกำไรหุ้นกลุ่มพลังงานและปิโตรเคมี อย่าง บริษัท ปตท. จำกัด (มหาชน) หรือ PTT บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP บริษัท ไทยออยล์ จำกัด (มหาชน) หรือ TOP บริษัท พีทีที โกลบอล เคมิคอล จำกัด (มหาชน) หรือ PTTGC บริษัท อินโดรามา เวนเจอร์ส จำกัด (มหาชน) หรือ IVL บริษัท บ้านปู จำกัด (มหาชน) หรือ BANPU บริษัท บางจากปิโตรเลียม จำกัด (มหาชน) หรือ BCP บริษัท ไออาร์พีซี จำกัด (มหาชน) หรือ IRPC หลังจากที่เมื่อวานนี้ราคาน้ำมันดิบ WTI พุ่งขึ้นแรงถึง 3.80% หรือ 1.76 ดอลลาร์/บาร์เรล มาปิดที่ 47.90ดอลลาร์/บาร์เรล
โดยได้แรงหนุนจากรายงานที่ว่าบริษัทกลั่นน้ำมันในสหรัฐได้ชะลอการผลิตน้ำมันลงในช่วงเดือนก.ย.-ต.ค. เพื่อซ่อมบำรุงโรงกลั่น บวกกับรายงานของเบเกอร์ฮิวจ์ที่ระบุว่า จำนวนแท่นขุดเจาะน้ำมันในสหรัฐ ลดลง 16 แห่ง สู่ระดับ 578 แห่งในสัปดาห์ที่ผ่านมาและคาดการณ์ว่า สำนักงานสารสนเทศด้านการพลังงานของสหรัฐ (EIA) จะเปิดเผยข้อมูลการปรับลดลงของปริมาณการผลิตน้ำมันดิบในสหรัฐในสัปดาห์ที่แล้ว
นอกจากนั้นการเทขายพันธบัตร (ส่งผลให้ bond yield ปรับตัวสูงขึ้น) ในช่วงนี้ที่คาดว่าเฟดจะปรับขึ้นอัตราดอกเบี้ยในเดือนธ.ค. ก็ทำให้มีเม็ดเงินบางส่วนไหลกลับมาลงทุนในสินทรัพย์เสี่ยงอย่างหุ้นและน้ำมันดิบอีกด้วย